Document ID: 31988L0095

*****
ΟΔΗΓΙΑ ΤΗΣ ΕΠΙΤΡΟΠΗΣ
της 8ης Ιανουαρίου 1988
για την τροποποίηση του παραρτήματος Ι της οδηγίας 66/400/ΕΟΚ του Συμβουλίου περί εμπορίας σπόρων τεύτλων προς σπορά
(88/95/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 66/400/ΕΟΚ του Συμβουλίου της 14ης Ιουνίου 1966 περί εμπορίας σπόρων τεύτλων προς σπορά (1), όπως τροποποιήθηκε τελευταία από την οδηγία 87/120/ΕΟΚ της Επιτροπής (2), και ιδίως το άρθρο 21α,
Εκτιμώντας:
ότι, δεδομένης της εξέλιξης των τεχνικών και επιστημονικών γνώσεων, το παράρτημα Ι της οδηγίας 66/400/ΕΟΚ πρέπει να τροποποιηθεί για τους λόγους που αναφέρονται κατωτέρω·
ότι οι ασθένειες που επηρεάζουν δυσμενώς τη χρησιμότητα των σπόρων πρέπει να είναι όσο το δυνατόν λιγότερες·
ότι έχει διαπιστωθεί ότι η κοινοτική παραγωγή τεύτλων, ιδίως ζαχαροτεύτλων και κτηνοτροφικών τεύτλων, κινδυνεύει ολοένα και περισσότερο από την εξάπλωση της ριζομανίας, ασθένειας που προκαλεί τη νεκρωτική ίωση των τεύτλων·
ότι οι αδρανείς ουσίες στις σπορομερίδες αποτελούν κίνδυνο για την εξάπλωση της ριζομανίας· ότι, για τους προαναφερόμενους λόγους και λαμβάνοντας υπόψη την εξέλιξη της ποιότητας των σπόρων προς σπορά που επιτυγχάνεται σε κάθε κατηγορία, πρέπει να θεσπιστούν προδιαγραφές σχετικά με τη μέγιστη περιεκτικότητα σε αδρανείς ουσίες για κάθε είδος σπόρων προς σπορά τεύτλων που εντάσσεται στις κατηγορίες εκείνες που κυρίως χρησιμοποιούνται στην Κοινότητα·
ότι, εντούτοις, όσον αφορά τους πολύσπερμους σπόρους όλων των κατηγοριών, δεν μπορούν ακόμη να προσδιοριστούν τα κατάλληλα μέτρα ελέγχου και ότι, δεδομένου του ποσοτικά μειωμένου κινδύνου, φαίνεται δικαιολογημένη η αναβολή της θέσπισης πρόσθετων προϋποθέσεων για το εν λόγω είδος σπόρων·
ότι, ωστόσο, οι περιοχές της Κοινότητας που έχουν χαρακτηριστεί ως περιοχές απαλλαγμένες από ριζομανία, με βάση τις αντίστοιχες κοινοτικές διαδικασίες πρέπει να προστατευθούν αποτελεσματικά ήδη στο στάδιο που αναφαίνεται ο κίνδυνος εκδήλωσης ριζομανίας·
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα Ι μέρος Β σημείο 3 της οδηγίας 66/400/ΕΟΚ τροποποιείται ως εξής:
1. Στο στοιχείο β), προστίθεται το ακόλουθο κείμενο:
«γγ) Για τους σπόρους της κατηγορίας ''βασικοί σπόροι", το ποσοστό, κατά βάρος, σε αδρανείς ουσίες δεν υπερβαίνει το 1,0. Για τους σπόρους της κατηγορίας ''πιστοποιημένοι σπόροι", το ποσοστό, κατά βάρος, σε αδρανείς ουσίες δεν υπερβαίνει το 0,5. Όσον αφορά τους σπόρους με περίβλημα και των δύο κατηγοριών, η τήρηση των αντίστοιχων ορίων διαπιστώνεται βάσει δειγμάτων τα οποία λαμβάνονται, σύμφωνα με το άρθρο 7 παράγραφος 1, από μεταποιημένους σπόρους μερικώς αποφλοιωμένους (στιλβωμένους ή αλεσμένους), από τους οποίους δεν έχει ακόμα αφαιρεθεί το περίβλημα, με την επιφύλαξη του επίσημου ελέγχου των σπόρων με περίβλημα σχετικά με την ελάχιστη καθαρότητα που προσδιορίζεται κατόπιν αναλύσεως.»
2. Προστίθεται το ακόλουθο στοιχείο γ):
«γ) Άλλες ειδικές προϋποθέσεις:
Τα κράτη μέλη εξασφαλίζουν ότι σπόροι προς σπορά τεύτλων εισάγονται σε περιοχές αναγνωρισμένες ως ''περιοχές απαλλαγμένες από ριζομανία", σύμφωνα με τις κατάλληλες διαδικασίες της Κοινότητας, μόνον εφόσον το ποσοστό, κατά βάρος, των αδρανών ουσιών δεν υπερβαίνει το 0,5.»
Άρθρο 2
Τα κράτη μέλη θέτουν σε ισχύ τις αναγκαίες νομοθετικές και διοικητικές διατάξεις για να συμμορφωθούν με την παρούσα οδηγία, το αργότερο την 1η Ιουλίου 1988.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 8 Ιανουαρίου 1988.

Labels: 3
17
6